ธนาคารกรุงไทยคุมหนี้เน่าให้ต่ำกว่า 2% ใน2ปีนี้
แบงก์กรุงไทยตั้งเป้าลดหนี้เสียลงมาให้เหลือแค่ 2% ในช่วง 2 ปีนี้จากที่อยู่ในระดับ 3.09% เชื่อดอกเบี้ยขาขึ้นในปีนี้จะกระทบภาคธุรกิจไม่มากนัก
27 ม.ค. 2554

แบงก์กรุงไทยตั้งเป้าลดหนี้เสียลงมาให้เหลือแค่ 2% ในช่วง 2 ปีนี้จากที่อยู่ในระดับ 3.09% เชื่อดอกเบี้ยขาขึ้นในปีนี้จะกระทบภาคธุรกิจไม่มากนัก
นายอภิศักดิ์ ตันติวรวงศ์ กรรมการผู้จัดการ ธนาคารกรุงไทย  (KTB) กล่าวว่า ธนาคารตั้งเป้าหมายจะลดสัดส่วนหนี้ที่ไม่ก่อให้เกิดรายได้ (เอ็นพีแอล) ให้เหลือต่ำกว่า 2% ภายใน 2 ปี จากช่วงสิ้นปี 2553 ที่อยู่ในระดับ 3.09% 
นอกจากนี้ธนาคารมีเป้าหมายจะขยายสินเชื่อในปี 2554 ให้เติบโตในระดับ 7% ซึ่งถือว่าใกล้เคียงกับตลาด แต่หากมีโอกาสปล่อยสินเชื่อได้มากกว่าเป้าหมายก็เป็นเรื่องที่ดีเพราะธนาคารยังเน้นการปล่อยสินเชื่อที่มีคุณภาพ โดยมีเป้าหมาย อย่างไรก็ตาม ธนาคารก็คงไม่ได้มีความเข้มงวดในการปล่อยสินเชื่อมากขึ้นในปีนี้ เนื่องจากเป็นช่วงเศรษฐกิจฟื้นตัวแล้ว จึงไม่มีความจำเป็นต้องเข้มงวดมากนัก   "เราไม่ต้องการปล่อยสินเชื่อแล้วทำให้เกิดสินทรัพย์คุณภาพไม่ดี โดยช่วง 4-5 ปีที่ผ่านมาเราปล่อยสินเชื่อเป็นสินเชื่อดี มี เอ็นพีแอลต่ำ น้อยกว่า 1%"  นายอภิศักดิ์ กล่าวอีกว่ าแม้ปีนี้จะเป็นช่วงดอกเบี้ยขาขึ้น แต่เชื่อว่าทั้งปีอัตราดอกเบี้ยนโยบายคงปรับขึ้นไม่มาก โดยทั้งปีไม่น่าเกิน 1% และธนาคารก็คงต้องปรับขึ้นดอกเบี้ยตาม ซึ่งอัตราดอกเบี้ยที่ปรับขึ้น 0.75-1% คงไม่ได้ทำให้เป็นภาระต่อภาคธุรกิจของภาคเอกชนมากขึ้น เนื่องจากภาคธุรกิจสามารถนำเงินสินเชื่อไปสร้างผลตอบแทนได้มากกว่าอยู่แล้ว